
«Rèquiem nocturn». Concepte, direcció i coreografia: Pere Faura. Concepte i espai escènic: Jordi Queralt. Assessorament en la dramatúrgia: Marc Angelet. Composició i direcció musical: Aurora Bauzà, Pere Jou (Telemann Rec.). Interpretació: Odo Cabot, Montse Colomer, Raffaella Crapio, Mario Garcia, Júlia Irango, Anamaria Klajnscek, Gloria March, Víctor Pérez Armero, Toni Viñals, Guillermo Weickert. Hi col·labora: Pere Arquillué. Interpretació musical: Aurora Bauzà, Pere Jou. Videocreació: Sergi Faustino. Disseny de la il·luminació: Cube.bz. Disseny del vestuari: Adriana Parra. Disseny gràfic i comunicació web: Joan Escofet. Coordinació tècnica: Arnau Sala. Espai sonor: Stéphane Carteaux. Ajudantia de direcció: Anna Serrano. Ajudantia de coreografia: Claudia SolWat. Producció executiva: Clara Giménez (Blanc Produccions). Administració: Joan Gay. Traduccions del llatí: Neus Faura. Estudiant en pràctiques de l’Institut del Teatre: Vicente Roldán. Fotografia: Tristán Pérez-Martín. Agraïments: Alberto Alonso, Laia Bardella, Anna Briansó, Aixa González, Alejo Levis, Fundació Teatre Lliure, Teatre Nacional de Catalunya i a tots els participants de l’audició. Una coproducció de Grec 2020 Festival de Barcelona, Mercat de les Flors i Plataforma Cultural La Diürna SL. El coreògraf Pere Faura és artista resident del Mercat de les Flors aquesta temporada. Aquest espectacle neix com a part del Projecte Cèl·lula. Amb la col·laboració de Camper. Amb el suport de Fundació Banc de Sabadell. Coproducció Grec 2020. Sala Maria Aurèlia Capmany, Mercat de les Flors, Barcelona. Del 7 al 9 de juliol.
_________________________________________________________
Pere Faura mordaç, laic i gamberro

«Rèquiem nocturn» té una frescor marca de la casa, entorn d'«A chorus line». Compta amb un repartiment eclèctic, tant generacionalment com de tradició artística (Montse Colomé i Toni Viñals, com dos dels puntals més extrems). Però en tots hi ha les ganes de provocar, jugar, ballar i cantar més enllà del que imposi la Conferència Episcopal o el temple de la Royal Shakespeare. Gamberro i visionari fins a la medul·la. Del DEP al GEP (Gamberro En Pau). Seductor. Expliquem-nos millor.

Després de la seva trilogia sobre l’art (amb una fatídica «Sweet tyranny») ha decidit transformar la precarietat dels ballarins (i el seu anonimat) a tot un rèquiem. Ho fa acompanyat amb la contundència de Telemann Rec. (Aurora Bauzà i Pere Jou), que s’han passat del pub irlandès d’«Aquella nit« (La Villarroel, 2019) a la música sacra laïcitzada pels musicals de Bob Fosse. El coreògraf, dèiem, ha tornat a donar-se la carta de Creador Totpoderós i ha ensamblat la coreografia de «All that jazz» amb els passos de «Rèquiem...», pervertint-ne la lletra i amb la seva dèria sobre l’extinció de la dansa i els ballarins. Serà l’última peça de Faura? Només un avís; ell adora els zombis («Incurables»).

L’aparició final de Pere Arquillué acaba de reblar el clau i demostrar que la paraula arrossega i s’empodera, deixant als ballarins de l’èxit les escorrialles més insatisfactori. Faura fuig de la grandiloqüència eterna de les catedrals i opta pels escalfadors, maillots i cuir més pop i caduc. El seu cinisme és gamberro i, ara, juga a ensenyar-lo des d’un canvi constant de punts de vista per a un públic assegut (i ben separat) a tres bandes. La vida dels espectacles de dansa són tràgicament breus i, per això, rebateja la casa de la dansa a Catalunya com el Mercat de les Morts. Perquè l’equipament no es cansa de donar vida a projectes que esllangueixen en molt poques funcions. Sarcàstic, en realitat, reclama que la dansa superi la omnipresència del text. Potser per això el «Glòria heavy metal» final (reproduint els moviments de Liza Minelli a «Cabaret») porten a l’èxtasi de l’últim ball de la discoteca (abans de la Covid-19).

Faura insisteix en el joc de les plantilles: utilitzar el mateix moviment sigui per a un treball de Rosas o per a John Travolta («Sin baile, no hay paraíso»). En reiterar personatges pop com Liza Minelli («Streaptease») i Michael Jackson («Incurables»). Té una mirada molt desinhibida i amiga dels jocs de paraules i dels eslògans i una empatia amb el públic (i molt probablement amb els ballarins que, teòricament, martiritza) que es fa còmplice.
Jordi Bordes, Recomana, 8 juliol 2020

Que visquin els ballarins!

El coreògraf Pere Faura s’acomiada de la dansa amb «Rèquiem nocturn», espectacle inclòs al Grec que s’ha vist al Mercat de les Flors i que tornarà la pròxima temporada. Si a «Sweet Precarity» es feia un autohomenatge, aquí Faura posa el focus sobre els ballarins. Cossos normalment sense veu ni identitat, que desapareixen quan la paraula entra a escena. Els ballarins al fons. El cos de ball. Una massa que es mou, però que també pensa i parla. Un espectacle que en realitat en són dos. O tres. O més.

“It’s showtime, folks!”. Col·liri, Alka-Seltzer, cigarro, pastilles, dutxa (no necessàriament en aquest ordre). Així comença el seu dia Joe Gideon, el protagonista d’«All that Jazz». El coreògraf, ballarí i cineasta Bob Fosse va imaginar la seva pròpia mort amb aquesta pel·lícula, estrenada el 1979, on l’actor Roy Scheider interpreta el seu alter ego: un coreògraf alcohòlic i addicte a les pastilles, el tabac i les dones. «Rèquiem nocturn» pren la pel·lícula de Fosse com a punt de partida per parlar de la dansa, la vida i la mort. I, com tantes altres coses, aquesta peça s’ha vist afectada per la crisi del coronavirus. La tempesta perfecta.

El rèquiem és, musicalment, el gènere triat: Aurora Bauzà i Pere Jou («Telemann Rec.») han compost i interpreten en directe una música vibrant, que emociona en molts passatges. Deu ballarins ocupen l’escena: ho fan els seus cossos, però també en sabrem els noms, orígens i algunes de les seves particularitats. S’agraeix la varietat de procedències i edats: els veterans són Montse Colomer (tots drets) i Guillermo Weickert (quan entra a un teatre ningú es creu que sigui el ballarí), i la més jove és l’eslovena Anamaria Klajnescek. Toni Viñals ha fet molts musicals però no ha sortit mai a la tele, i Gloria March és una actriu (i dobladora) valenciana rodejada de ballarins. El “descans etern” que reclama qualsevol missa de difunts és negat en aquest espectacle: “no volem descans sinó feina”, canten en llatí, mentre demanen al Senyor, a Faura, als espectadors i als crítics que tinguin pietat d’ells.

La peça té diverses cares: en primer lloc, es reivindica la figura de Bob Fosse. El director d’obres mestres com «Sweet Charity» (1968), «Cabaret» (1972) o «Lenny» (1974) és un dels coreògrafs més importants del segle XX: la seva influència es pot veure en coreografies mítiques de Michael Jackson o Beyoncé, però també en molts dels moviments que fem quan ballem. Qui de nosaltres no ha posat mai “mans de jazz” o ha imitat la Liza Minelli i la coreografia de la cadira? La relació de Faura amb la cultura popular, un tema constant en tota la seva trajectòria, traspassa aquí la simple admiració o fetitxisme per plantejar-se la pregunta més important de totes. Alguns recorden el nom del coreògraf, d’acord: però qui es recorda dels ballarins?

Els intèrprets de «Rèquiem nocturn» ens ensenyen allò que saben fer millor (ballar claqué, tocar el saxo o fer anar la cinta de gimnàstica rítmica), però més enllà d’un “talent show” ens trobem davant d’un homenatge. Dos moments claus: en primer lloc, el solo en què Víctor Pérez Armero emula la serp d’«El petit Príncep». Fosse ha ressuscitat i Jacko es regira a la seva tomba. Gran treball de vídeo de Sergi Faustino que, juntament amb l’espai de Jordi Queralt, aconsegueix l’equilibri perfecte entre acció en viu i enregistrada. I, en segon lloc, el monòleg de Montse Colomer, l’autèntic moment àlgid de l’espectacle. La ballarina parla dels anys vuitanta, l’època en què va veure morir molts dels seus amics per l’epidèmia del segle XX: la SIDA. El seu relat és sincer i escruixidor: l’última planta de la Vall d’Hebron es va convertir en “la planta dels condemnats”, i ella acompanyava els seus amics a morir, en un temps on el nom del virus no es podia dir en veu alta. La mort, tema central d’«All that jazz» i de l’espectacle, va aparèixer en ple procés d’assajos, no cal dir-ho, en forma de la covid-19. Fatalitats de la vida. Comptant que el darrer tram de la pel·lícula de Fosse transcorre en un hospital, les relacions que s’estableixen entre el film i el moment actual fan esgarrifar.

Al final, un tercer Pere (després del Faura i del Jou), apareix en escena: Pere Arquillué, a mig camí entre La Mort i el Morpheus de Matrix, reflexiona sobre moviment i paraula en un monòleg que, llàstima, s’acaba fent una mica llarg. És com si la denúncia de l’excessiva presència de la paraula enfront del gest acabés anant en contra de l’espectacle. O era aquesta, precisament, la intenció de Faura, assessorat pel dramaturg Marc Angelet? «Rèquiem nocturn» es podrà tornar a veure al Mercat de les Flors al mes de febrer de 2021. Suposem que adaptat, escurçat, allargat i/o mutat de les més diverses maneres. Hi tornarem, és clar. “Després del Mercat de les Flors no hi ha res més”, diu Arquillué. O sí? Si hem de marxar d’aquest món, cosa que sembla bastant plausible, per què no fer-ho amb un número digne de Broadway? “Bye, bye, life!”, cantava Roy Scheider al final d’«All that jazz»… Qui no voldria marxar així, cantant i ballant en una gran apoteosi final?

Postdata: Aquest missatge és per l’Adriana Parra, la dissenyadora de vestuari: NECESSITO aquestes mànigues amb serrells. Parlem-ne.

Oriol Puig Taulé, Núvol, 8 juliol 2020

Plany per la mort de la dansa

Lamentable. I no ho dic per l’espectacle, que és un bon espectacle. Sinó per la decisió del seu creador i director, Pere Faura. Faura abdica. «Rèquiem nocturn» és l’últim espectacle que ha fet i que farà com a impulsor i com a companyia. Està lògicament cansat, diria que tip, de les dificultats de dedicar-se a la dansa al nostre país. Faura té talent i aquest talent no s’ha de malbaratar. Però si les arts escèniques viuen en la precarietat vital des de sempre, en el camp de la dansa es tracta d’una agonia que afecta fins i tot els que més brillen, encoberta per la il·lusió, per l’amor dels qui van ser tocats per Terpsícore.

El seu «Rèquiem» toca unes quantes tecles. Potser massa. Parla de la mort real, la del coronavirus i la de la sida, però sobretot de la vida i l'obra del coreògraf i director de cinema Bob Fosse, a qui ret homenatge resseguint una bona part de les seves pautes coreogràfiques a partir de la pel·lícula «All that jazz» fins als genials passos de la serp a la pel·lícula «El petit príncep», dels quals Michael Jackson es va apropiar. I la mort metafòrica, que a la fi no és tan metafòrica perquè suposa l'extinció. La dels ballarins de qui mai ningú recordarà el nom quan arriben a una certa edat, dels espectacles que moriran després de passar pel temple del Mercat de les Flors, la del moviment esvaït per un cop d’aire o subjugat per la paraula. I de paraula n'hi ha molta en aquesta creació concebuda com un musical i amb un repartiment heterogeni que no busca el virtuosisme, sinó la complicitat mitjançant la superba música de Pere Jou i Aurora Bauzà, amb una majestuosa intro, el bon dir de Pere Arquillué en un esplèndid monòleg final i en la gràcia intrínseca d’una de les grans coreògrafes amagada sempre rere el sac de les col·laboracions en tants i tants espectacles, Montse Colomer.

El que m’agrada de Faura és l'habilitat per barrejar coses. Un magnífic inici (“Senyor, no ens donis una condemna eterna”) a cappella o un tema de rock dur per cloure banyat, aquí i allà, amb humor, ironia i una certa tristor. «Rèquiem nocturn» serà al Mercat de les Flors la temporada vinent. Sis dies. Serà un bon funeral.

Santi Fondevila, ARA, 9 juliol 2020
Pere Faura diu adeu entre la reivindicació i la festa

Després de disset anys creant espectacles, Pere Faura diu que abandona la dansa, que n'està tip. I ho fa amb el seu magnífic Rèquiem nocturn, estrenat aquest estiu al Teatre Grec. Ara torna al Mercat de les Flors amb algunes escenes canviades d'ordre, l'actor Francesc Orella i un final més festiu. Ho ha fet aquest cap de setmana i farà tres funcions més el que ve.

Rèquiem comparteix trets comuns amb els espectacles anteriors de Faura, una quinzena de títols d'estètica pop, gamberra i discotequera on l'humor, la desinhibició, el text superposat a la dansa i, per sobre de tot, la connexió amb el públic són marca de la casa. Títols com Discopolis; Jérôme Bel, mis camisetas y yo; Sweet Tyranny, aplaudit per uns i vilipendiat per altres; Sweet fever; Sin baile no hay paraíso; Bomberos con grandes mangueras, o Striptease són produccions que se surten de l'esperit habitual de la dansa contemporània a casa nostra.

Rèquiem nocturn és tot això embolcallant un esplèndid homenatge al coreògraf nord-americà Bob Fosse emulant escenes completes de pel·lícules com All that jazz, Cabaret o El Petit Príncep, en un solo sincronitzat al mil·límetre amb el mateix Fosse projectat en uns televisors.
Però més enllà de lluentons i rialles, Faura aprofundeix aquí en la mort, que ja va tractar a la instal·lació performance Los títulos nunca mueren i a l'obra de zombis Incurables. La mort física pren cos en un monòleg personal i colpidor de Montse Colomer que recull el testimoni d'aquella altra pandèmia dels 80 que va ser la sida i que es va endur milers de ballarins a tot el món.

La mort artística Faura la despulla emulant l'escena de la mort d'All that jazz substituint Pere Arquillué per Francesc Orella, en un al·legat dur i sincer sobre la professió de coreògraf i ballarí a Catalunya. És una mirada global al sector —contundent i seriosa, més enllà de la situació puntual de la pandèmia del covid— sobre les mancances que viu la dansa a Catalunya, on les produccions neixen i moren en sis o set funcions, on no hi ha circuit tot i haver-hi teatres i on els ballarins envelleixen en un món efímer, cosa que la fa encara més devastadora.

Però, malgrat tot, el xou sempre continua. I Faura tanca el seu Rèquiem amb una festa discotequera a ritme de heavy metal i pluja de confeti. Perquè la mort pot ser també una transformació, un nou inici. I si Faura és un artista interdisciplinari en la videocreació, la poesia, la música, la televisió i la literatura, podem pensar que no marxarà del tot i que seguirem gaudint de la seva capacitat creativa, potser en un altre format.

Marta Porter, Ara, 9 febrer 2021

